Vier vas vir miljoene se tenderbedrogPilanesberg-lughawe. (Foto: Google Images / Howard Betts) Vier verdagtes, onder wie die voormalige afdelingshoof van die departement van vervoer in Noordwes, het Vrydag in die landdroshof op Mahikeng verskyn op verskeie aanklagte wat met tenderbedrog ter waarde van R400 miljoen verband hou. Die ander drie verdagtes is ŉ werknemer van SA Express en twee diensverskaffers. Die verdagtes is Donderdag onderskeidelik in Gauteng en Mahikeng deur die Valke in hegtenis geneem en staan tereg op 34 aanklagte insluitend bedrog, geldwassery en die oortreding van die Wet op Openbare Finansiële Bestuur. Volgens kol. Katlego Mogale, woordvoerder van die Valke, het die provinsiale regering in Noordwes in 2014 ŉ proses begin om kommersiële vlugte weer by die provinsie se lughawens in Mahikeng en Pilanesberg in te stel, ten bedrae van R400 miljoen. ŉ Diensverskaffer is glo aangestel sonder dat die regte verkrygingsprosesse gevolg is. Dié kontrak is glo deur die vier beskuldigdes onderteken. Die afdelingshoof het die kontrak namens die departement van vervoer geteken. “Die ooreenkoms was deurspek met verkrygingsonreëlmatighede en geld is betaal vir dienste wat nooit gelewer is nie. Alle maatskappye wat aangestel is om dienste te lewer, is boonop indirek deur een van die die beskuldigdes besit. Die ongerymdhede het die provinsie eindelik R253 gekos,” het Mogale gesê. “Dit is een van die sake wat deur die Zondo-kommissie van ondersoek aanbeveel is. Die Valke sal die ondersoeke voortsit soos deur dié kommissie aanbeveel.” Volgens Mogale kan die moontlikheid nie uitgesluit word dat nog aanklagte later bygevoeg kan word nie.